 อาจจะมีบางคนที่กำลังหนักใจอยู่ว่าอยากรักษาช่วงเวลาอันล้ำค่าเอาไว้แต่ไม่รู้จะทำอย่างไรดี สำหรับฉัน ฉันคิดว่าการบันทึกความทรงจำที่อยากจดจำไว้ผ่านการถ่ายวิดีโออาจจะช่วยได้

 ความทรงจำอันล้ำค่านั้นแตกต่างกันไปตามแต่ละคน บางคนอาจจะมองว่าแค่การได้อยู่ร่วมกับครอบครัวในวันหยุดก็ถือเป็นช่วงเวลาที่ดีแล้ว ตามปกติแล้ววิธีที่จะเก็บความทรงจำเหล่านั้นเอาไว้คือการถ่ายภาพและการบันทึกวิดีโอ การถ่ายภาพจะสามารถบันทึกได้เพียงภาพนิ่ง ไม่สามารถบันทึกเสียงหรือการเคลื่อนไหวได้ ในทางกลับกัน การบันทึกวิดีโอนั้นสามารถบันทึกได้ตั้งแต่เสียงไปจนถึงการเคลื่อนไหว

 "เมื่อคนเราจะลืมใครสักคน เราจะเริ่มลืมจากเสียงของเขาคนนั้นก่อน" นี่เป็นข้อความที่ฉันประทับใจมากจากนิยายเรื่องหนึ่งที่เคยอ่าน ฉันเห็นด้วยกับข้อความนั้น เพราะฉันเองก็ลืมเสียงของตาที่เสียไปตั้งแต่ฉันยังเด็กไปเสียแล้ว ในตอนที่ตายังมีชีวิตอยู่ ฉันได้ถ่ายรูปตาเอาไว้เยอะ เพราะฉะนั้นจึงยังคงจำใบหน้ารวมถึงสถานที่ที่เคยไปเที่ยวกับตาได้ดี ทว่าสมัยก่อนการถ่ายวิดีโอนั้นถือเป็นเรื่องที่ทำได้ยาก จึงไม่มีวิดีโอของตาอยู่เลย ดังนั้นถึงจะพยายามนึกเสียงของตาสักเพียงใดก็นึกไม่ออก ด้วยเหตุนี้ ตอนที่อยากจะเก็บความทรงจำอันล้ำค่าไว้ ฉันจึงแนะนำการถ่ายวิดีโอที่สามารถบันทึกได้ตั้งแต่เสียงไปจนถึงภาพเคลื่อนไหว

 เราไม่อาจรู้ได้เลยว่าคนที่เรารักจะอยู่กับเราได้ถึงเมื่อไหร่ ดังนั้นให้สร้างความทรงจำดี ๆ และบันทึกความทรงจำนั้นไว้ในตอนที่เรายังได้อยู่ด้วยกันดีกว่า