เวลาได้รับของขวัญ ไม่ว่าใครก็ดีใจ เมื่อเราได้รับของขวัญ ก็จะรู้สึกขอบคุณเพราะรู้สึกว่าเราเป็นคนสำคัญ ของขวัญที่ฉันได้รับและดีใจ คือ โปสการ์ดและลิปบาล์มที่ได้รับจากเพื่อนสนิทก่อนมาแลกเปลี่ยน อาจจะดูเหมือนเป็นของขวัญธรรมดา ๆ แต่สำหรับฉันนั้นมันเป็นของขวัญที่พิเศษ เพื่อน ๆ รู้ว่าฉันเป็นคนที่ใช้ลิปบาล์มเป็นประจำ ดังนั้นพวกเขาจึงตั้งใจเลือกลิปบาล์มที่เหมาะกับคนผิวแพ้ง่ายแบบฉัน ออีกทั้งพวกเขายังเตรียมโปสการ์ดให้ฉัน ซึ่งฉันรู้สึกซาบซึ้งอย่างมาก โปสการ์ดนี้เขียนว่า "You deserve a flower" (คุณเหมาะกับดอกไม้) เป็นโปสการ์ดที่มีรูปสุนัขและดอกไม้พร้อมข้อความนั้น เมื่อมองทุกครั้งจะให้ความรู้สึกอุ่นใจ ข้อความนี้ทำให้ฉันรู้สึกได้รับกำลังใจจากเพื่อน ๆ ว่า "จงให้ความสำคัญกับตัวเอง ไม่ว่าจะตอนไหนอยากให้มีความมั่นใจและเดินหน้าต่อไป" ด้านหลังของโปสการ์ดก็เช่นกัน ทุกคนเขียนข้อความอบอุ่นหัวใจไว้ เช่น "สู้ ๆ นะ"  "ขอให้สนุกกับประสบการณ์ใหม่ ๆ นะ" "ไว้เจอกันนะ" จากข้อความเหล่านี้ทำให้ฉันมีกำลังใจ แต่ทว่าเหตุผลที่ทำให้ดีใจที่ได้รับของขวัญนั้นไม่ใช่เพียงเพราะตัวของขวัญเท่านั้น แต่สิ่งที่ดีที่สุดคือการที่เพื่อน ๆ ได้มารวมตัวกัน ใช้เวลาสนุก ๆ ด้วยกัน  ทานอาหาร หัวเราะ พูดถึงเรื่องเก่า ๆ ไปด้วยกัน ช่วงนี้แม้จะไม่ค่อยได้ติดต่อกับเพื่อน แต่พอมองไปที่ลิปบาล์มและโปสการ์ดก็ทำให้นึกถึงเวลาที่ใช้ร่วมกันและมิตรภาพของพวกเรา ไว้เจอกันนะทุกคน