    ช่วงนี้ฉันไม่มีคนที่ชอบเป็นพิเศษค่ะ เนื่องจากว่าต้องใช้ชีวิตแบบเดิมๆทุกวันก็เลยไม่รู้สึกสนใจใครเลย แต่ว่าถ้าจะต้องพูดถึงเรื่องนี้จริงๆแล้วล่ะก็ ก็คงเป็น "ตัวฉันในวันพรุ่งนี้" ค่ะ ฟังดูสวยหรูใช่ไหมล่ะคะ แต่ฉันคิดว่าความหมายของ "ตัวฉันในวันพรุ่งนี้" กับสิ่งที่คนอื่นคิดถึงอาจไม่เหมือนกันก็ได้ค่ะ 
    เมื่อก่อนฉันก็มีบุคคลที่ชื่นชอบเหมือนทุกๆ คน ไม่ว่าจะเป็นดาราไทย นักร้องชาวญี่ปุ่น หรือแม้กระทั่งเหล่าไอดอลหลายๆ วง แต่ว่ายิ่งฉันโตขึ้น ฉันกลับรู้สึกว่าไม่ได้สนใจใครเป็นพิเศษ สมัยมัธยมฉันเคยไปเข้ารับการปรึกษากับจิตแพทย์ค่ะ ในตอนนั้นจิตแพทย์พูดกับฉันว่า "การที่เราไม่ได้มีความฝันที่ยิ่งใหญ่ก็ไม่เป็นไร เราลองมาคาดหวังกับสิ่งอะไรเล็กๆกันแทนไหม" นับจากวันนั้นเป็นต้นมาฉันจึงเริ่มมองโลกจากในมุมที่ไม่เคยมองดูบ้างค่ะ สมัยก่อนฉันเคยคิดว่าฉันไม่สามารถทำผิดพลาดได้ ดังนั้นฉันจึงเกลียดตัวเองมากๆ ค่ะ แต่ว่าในตอนนี้ฉันไม่ได้คิดแบบนั้นแล้ว ถึงคนเราจะทำผิดพลาดไปก็ไม่เป็นไรค่ะ เพราะสำหรับฉันสิ่งที่สำคัญคือหลังจากนั้นต่างหากว่าเรารับมือกับเรื่องนั้นยังไง ฉันเชื่อในเรื่องที่ว่า "ช่วงเวลาที่ดีจะกลายเป็นความทรงจำที่ดี ส่วนช่วงเวลาแย่ๆ จะกลายเป็นบทเรียนที่ดี" เพราะฉะนั้นเหตุผลจริงๆ ที่ฉันชอบ "ตัวฉันในวันพรุ่งนี้" เป็นเพราะว่า ในทุกๆ วัน ฉันจะได้กลายเป็นคนที่ดีกว่าเมื่อวานค่ะ 
   ถึงแม้ในตอนนี้ฉันจะยังเกลียดตัวเองที่เคยทำผิดพลาด แต่สำหรับฉันแล้วฉันคิดว่าสิ่งที่ดีที่สุดคือการเรียนรู้จากข้อผิดพลาด แล้วพยายามไม่ทำซ้ำอีก เพราะฉะนั้นเมื่อใดที่ฉันสามารถเป็นคนที่ดีกว่าเมื่อวานได้ฉันจึงรู้สึกดีใจค่ะ 