บุคคลมีชื่อเสียงที่เราชอบคือ TikToker และ YouTuber ชาวไทยนาม "Cinmhef (ชินเมฟ)" โดย Cinmhef เป็นชื่อแชแนล ส่วนชื่อจริง ๆ คือ "มิน" ตอนนี้มินไปเรียนแลกเปลี่ยนที่ประเทศจีน คลิปในแชแนลจึงเป็นคลิปรีวิวอาหารในโรงอาหารมหาวิทยาลัย อาหารจากร้านรอบรั้วมหาวิทยาลัย หรือขนมในร้านสะดวกซื้อประเทศจีน

เราดูคลิปของมินครั้งแรกเมื่อประมาณ 3 ปีก่อน ตอนนั้นเราเครียดเรื่องสอบเข้ามหาวิทยาลัยมาก จึงปรึกษาวิธีลดความเครึยดกับเพื่อน เพื่อนคนนั้นจึงแนะนำแอปพลิเคชันที่ชื่อ TikTok มาให้พร้อมแนะนำว่าแอปพลิเคชันนี้มีวิดีโอสนุก ๆ เยอะ อยากให้ลองใช้ดู ซึ่งตอนนั้น TikTok ดังในไทยมาก เราเลยถือโอกาสนี้ลองโหลดแอปพลิเคชันมาใช้ดู

TikTok เป็นแอปพลิเคชันที่จะแนะนำคลิปที่น่าสนใจจากครีเอเตอร์หลาย ๆ คนขึ้นมาบนไทม์ไลน์ให้โดยอิงตามความสนใจของผู้ใช้งาน เราชอบอาหารมาก จึงมีคลิปเกี่ยวกับอาหารขึ้นมาเต็มไทม์ไลน์ โดยในนั้นเองก็มีคลิปของมินอยู่ด้วย ตอนนั้นมินยังอยู่ที่ประเทศไทย คลิปของมินจึงเป็นคลิปทำอาหารหรือขนมง่าย ๆ ที่บ้าน และพอได้ดูคลิปหลาย ๆ คลิปของมินก็เลยทำให้ได้รู้ว่าจริง ๆ แล้วมินเป็นคนซุ่มซ่าม ทั้งไม่ได้ทำอาหารเก่งอะไรมากมาย อีกทั้งยังทำผิดพลาดอยู่บ่อยครั้ง แต่มินก็มักจะยอมรับความผิดพลาดของตนเองด้วยรอยยิ้มกว้างและเสียงหัวเราะสดใสอยู่เสมอ จากนั้นมินก็จะพยายามก้าวผ่านความผิดพลาดของตนเองโดยการทำสิ่งเดิม ๆ ซ้ำ ๆ จนกว่าจะทำได้อย่างไม่ย่อท้อ

พอได้เห็นมินพยายามแล้วก็คิดขึ้นมาว่า เราเองก็อยากจะยอมรับความผิดพลาดของตนเองและก้าวเดินไปข้างหน้าได้อย่างคนคนนี้บ้าง แล้วเราก็กลายมาเป็นแฟนคลับของมินด้วยเหตุผลนััน ถึงคลิปของมินตอนนี้จะแตกต่างจากคลิปเมื่อก่อนของมินไปบ้าง แต่รอยยิ้มและเสียงหัวเราะสดใสของมินยังคงเหมือนเดิมไม่เปลี่ยนแปลง เพราะแบบนั้นเราจึงมีความสุขทุกครั้งที่ได้ดูคลิปของมิน ถึงคลิปของมินจะมีแต่ภาษาไทย แต่ถ้าสนใจก็อยากให้ลองดูคลิปของ Cinmhef ดูค่ะ